**С Т А Н О В И Щ Е**

От доц. д-р Валери Колев

относно дисертационния труд на докторанта Елиза Веалентинова Танева на тема: „България и Балканския пакт, 1934 – 1941 г.”

Предложеният дисертационен текст е успешен опит за цялостно представяне на отношенията между България и Балканския пакт от момента на възникване на идеята за него през 1930 г. до разпадането му в резултат на променените международни условия от нацистката агресия на полуострова през 1941 г.

Той е изграден на основата на богат изворов материал – непубликувани документи от 14 фонда от ЦДА на РБ, сред които на всички царски легации в балканските столици, 22 различни заглавия от периодичния печат, от спомени и дневници на съвременници на епохата. Структуриран е в увод, две хронологично-тематични глави, заключение и библиография, в размер на 317 компютърни страници.

Първата глава представя зараждането и развитието на идеята за балканско единодействие и историята на четирите балкански конференции за времето от 1930 – 1933 г., където се предприемат разностранни стъпки за учредяването и структурирането на плануваното обединение. Авторката с основание извежда на преден план българските позиции по обсъжданите въпроси, без да пропуска и пренебрегва и останалите балкански държави. Добре е представено и отношението на Великите сили както по конкретните въпроси, така и по общото развитие на идеята за единодействие на полуострова. Последното е направено като активно е включена и сравнително оскъдната научна литература. Тази глава има напълно оригинален характер, доколкото темата за Балканските конференции по същество не е разглеждана в българската историческа литература

Втората глава е посветена на противоречивото взаимодействие между българската дипломация и новата организация, като отново това е направено чрез изследването на различни конкретни проблеми като задълбочаващото се сближение между Белград и София от първата половина на 1930-те години. Особено внимание е отделено на учредителните документи на обединението – от предварителния проект до тайния протокол. Авторката е успяла да направи крачка напред от историографските резултати, постигнати досега, както при реконструкцията на събитията и позициите на отделните държави, така и при анализиране на връзките между тях и обяснение на процесите.

Последната трета глава представя развитието на отношенията между България и Балканския пакт през втората половина на 1930-те години – от опитите за въвличане на София в обединението, до използването на конкретни международни тендинции в полза на страната като ревизиране на военните клаузи на мирния договор след конференцията на Антантата в Стреза от април 1935 г., довела до подписването на Солунското съглашение през юли 1938 г, а в крайна сметка и на мирното възвръщане на Южна Добруджа в Крайова през септември 1940 г. Добър подход е изследването на влиянието на различни инициативи като алтернатива пред българската външна политика като създаване на „неутралния балкански блок” от пролетта на 1939 г.

Едновременно с това към работата на Елиза Танева могат да бъдат отправени и някои препоръки: В първа глава на труда многократно се говори за „малцинствени договори”, без да е съвсем ясно дали иде реч за малцинствените клаузи в мирните договори от Версайската система или за специализираните договори като българо-гръцкия за доброволна размяна на населението, подписан едновременно с Ньойския, спогодбата „Калфов – Политис” или следващата „Моллов – Кафандарис”.

В заключение трябва да подчертая, че тази бележка не омаловажава успеха при разработването на темата за отношенията между България и Балканския пакт и това ми дава основания да призова почитаемите колеги от Научното жури да присъдят на Елиза Валентинова Танева образователната и научна степен „доктор”.

София, 13 август 2021 г.

доц д-р Валери Колев